*****

ΚΑΝΟΝΙΣΜΟΣ (ΕΟΚ) αριθ. 1147/86 ΤΟΥ ΣΥΜΒΟΥΛΙΟΥ

της 17ης Απριλίου 1986

για την τροποποίηση του κανονισμού (ΕΟΚ) αριθ. 754/76 περί του δασμολογικού καθεστώτος που εφαρμόζεται στα επανεισαγόμενα στο τελωνειακό έδαφος της Κοινότητας εμπορεύματα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 28, 43 και 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 754/76 (4) προβλέπει, στο άρθρο 2 παράγραφος 1 στοιχείο α), ότι τα εμπορεύματα τα οποία έχουν εξαχθεί εκτός του τελωνειακού εδάφους της Κοινότητας στο πλαίσιο του καθεστώτος τελειοποιήσεως προς επανεισαγωγή δεν θεωρούνται ως επανεισαγόμενα εμπορεύματα· ότι το δασμολογικό καθεστώς που εφαρμόζεται στα εμπορεύματα αυτά, όταν επανεισάγονται ως έχουν, καθορίζεται εντούτοις από τους ίδιους όρους που προβλέπει και ο κανονισμός αυτός, δυνάμει της οδηγίας 78/206/ΕΟΚ της Επιτροπής της 7ης Φεβρουαρίου 1978 περί δασμολογικής μεταχειρίσεως των εμπορευμάτων που επανεισάγονται στην αυτή κατάσταση που εξήχθησαν στα πλαίσια του καθεστώτος της τελειοποίησης προς επανεισαγωγή (5)· ότι πρέπει να ρυθμιστεί το θέμα αυτό με μια πράξη και να προσαρμοστεί ανάλογα το άρθρο 2 παράγραφος 1 στοιχείο α) του κανονισμού (ΕΟΚ) αριθ. 754/76·

ότι, από το συνδυασμό των διατάξεων της παραγράφου 1 στοιχείο β) και της παραγράφου 2 του άρθρου 2 του κανονισμού (ΕΟΚ) αριθ. 754/76, προκύπτει ότι όταν πρόκειται για εμπορεύματα των οποίων η εξαγωγή εκτός του τελωνειακού εδάφους της Κοινότητας γεννά δικαίωμα χορηγήσεως επιστροφών ή άλλων ποσών στα πλαίσια της κοινής γεωργικής πολιτικής, δεν μπορεί κατά την επανεισαγωγή τους να εφαρμοστεί το δασμολογικό καθεστώς που προβλέπει ο εν λόγω κανονισμός παρά μόνον εφόσον πληρούνται ορισμένες προϋποθέσεις· ότι αυτό δεν ισχύει όσον αφορά τα εμπορεύματα τα οποία έτυχαν, λόγω της εξαγωγής τους, οικονομικού πλεονεκτήματος πλην των επιστροφών ή άλλων ποσών, ενώ η επανεισαγωγή τους στο τελωνειακό έδαφος της Κοινότητας μπορεί να έχει τις ίδιες επιπτώσεις στο επίπεδο των μη οφειλομένων οικονομικών πλεονεκτημάτων· ότι, πρέπει να συμπληρωθούν αναλόγως η παράγραφος 1 στοιχείο β) και η παράγραφος 2 του άρθρου 2 του κανονισμού (ΕΟΚ) αριθ. 754/76·

ότι, με βάση την πείρα που αποκτήθηκε αφότου τέθηκε σε ισχύ ο κανονισμός (ΕΟΚ) αριθ. 754/76, αποδείχθηκε ότι η εξάμηνη προθεσμία που προβλέπεται στο άρθρο 8 παράγραφος 2, μέσα στην οποία πρέπει να επανεισαχθούν ορισμένα εμπορεύματα για να μπορέσουν να επωφεληθούν από τη δασμολογική μεταχείριση που προβλέπει ο κανονισμός αυτός, είναι δυνατό να δημιουργήσει δυσκολίες, ιδίως αν τα εμπορεύματα κρατήθηκαν στη χώρα προορισμού για υγειονομικούς ελέγχους ή αν η διάρκεια της μεταφοράς τους είναι πολύ μεγάλη· ότι, όπως διαπιστώθηκε, η εξάμηνη προθεσμία είναι ιδιαίτερα ανεπαρκής για τα προϊόντα που προέρχονται από τη μεταποίηση γεωργικών προϊόντων και τα οποία αποτελούν το αντικείμενο του παραρτήματος ΙΙ της συνθήκης, δεδομένου ότι τα προϊόντα αυτά διατίθενται στο εμπόριο με τους ίδιος όρους που ισχύουν για τα βιομηχανικά προϊόντα, για τα οποία το άρθρο 8 παράγραφος 1 του εν λόγω κανονισμού προβλέπει τριετή προθεσμία· ότι η εν λόγω προθεσμία πρέπει να παραταθεί σε 12 μήνες από την ημέρα αποδοχής της δήλωσης εξαγωγής·

ότι το άρθρο 9 του κανονισμού (ΕΟΚ) αριθ. 754/76 προβλέπει ότι ο εν λόγω κανονισμός εφαρμόζεται μόνο εφόσον τα επανεισαγόμενα εμπορεύματα επανεισάγονται από τον αρχικό εξαγωγέα ή με πρωτοβουλία του αλλά ότι οι αρμόδιες αρχές μπορούν να δεχθούν παρεκκλίσεις από τον κανόνα αυτό, όταν το δικαιολογούν οι περιστάσεις· ότι η επιβολή εισαγωγικών δασμών, αποκλειστικά και μόνον επειδή δεν πληρούται η ανωτέρω προϋπόθεση, σε εμπορεύματα τα οποία κατά την εξαγωγή τους πληρούσαν τους όρους του άρθρου 9 παράγραφος 2 της συνθήκης, δεν δικαιολογείται από οικονομικής πλευράς· ότι οι παρεκκλίσεις που χορηγούν τα κράτη μέλη μπορούν να προκαλέσουν διαφορές στη μεταχείριση των διαφόρων οικονομικών φορέων· ότι το γεγονός ότι δεν απαιτείται πλέον η προϋπόθεση του άρθρου 9 του κανονισμού αυτού, δεν θα πρέπει να δημιουργήσει ιδιαίτερες δυσκολίες· ότι το άρθρο αυτό μπορεί λοιπόν να καταργηθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 754/76 τροποποιείται ως εξής:

1. Στο άρθρο 2 η παράγραφος 1 αντικαθίσταται από το ακόλουθο κείμενο:

«1. Δεν θεωρούνται ως επανεισαγόμενα εμπορεύματα:

α) τα εμπορεύματα που εξάγονται εκτός του τελωνειακού εδάφους της Κοινότητας στα πλαίσια του καθεστώτος παθητικής τελειοποίησης, εκτός αν τα εμπορεύματα αυτά είναι ακόμη στην κατάσταση στην οποία βρίσκονταν όταν είχαν εξαχθεί·

β) τα εμπορεύματα:

- για τα οποία, κατά την εξαγωγή τους εκτός του τελωνειακού εδάφους της Κοινότητας, έχουν τηρηθεί οι τελωνειακές διατυπώσεις εξαγωγής για τη χορήγηση επιστροφών ή άλλων ποσών κατά την εξαγωγή που προβλέπονται στα πλαίσια της κοινής γεωργικής πολιτικής,

ή

- για τα οποία έχει χορηγηθεί άλλο οικονομικό πλεονέκτημα πλην της χορηγήσεως αυτών των επιστροφών ή άλλων ποσών, στα πλαίσια της κοινής γεωργικής πολιτικής, με υποχρέωση εξαγωγής των εν λόγω εμπορευμάτων.»

2. Στο άρθρο 2 παράγραφος 2, η εισαγωγική φράση αντικαθίσταται από το ακόλουθο κείμενο:

«2. Κατά παρέκκλιση από την παράγραφο 1 στοιχείο β) και υπό τον όρο ότι αποδεικνύεται, ανάλογα με την περίπτωση, είτε ότι οι επιστροφές ή τα άλλα ποσά που καταβλήθηκαν έχουν επιστραφεί ή ότι έχουν ληφθεί μέτρα από τις αρμόδιες υπηρεσίες προκειμένου να μην καταβληθούν, είτε ότι έχουν ακυρωθεί τα άλλα χορηγηθέντα οικονομικά πλεονεκτήματα, ως επανεισαγόμενα εμπορεύματα θεωρούνται, τα εμπορεύματα τα οποία αναφέρονται στις εν λόγω διατάξεις και τα οποία:»

3. Στο άρθρο 8 η παράγραφος 2 αντικαθίσταται από το ακόλουθο κείμενο:

«2. Κατά παρέκκλιση από την παράγραφο 1, προκειμένου να υπαχθούν στον παρόντα κανονισμό τα εμπορεύματα που αναφέρονται στα άρθρα 2 και 5, πρέπει να κατατεθεί διασάφηση θέσης σε ελεύθερη κυκλοφορία στο τελωνειακό έδαφος της Κοινότητας μέσα σε προθεσμία 12 μηνών από την ημέρα που ολοκληρώθηκαν οι τελωνειακές διατυπώσεις για την εξαγωγή τους.»

4. Το άρθρο 9 καταργείται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στα εμπορεύματα για τα οποία κατατίθεται διασάφηση θέσης σε ελεύθερη κυκλοφορία στο τελωνειακό έδαφος της Κοινότητας από την ημέρα έναρξης της ισχύος του. Πάντως, το άρθρο 1 σημείο 3 εφαρμόζεται από 1ης Ιανουαρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 17 Απριλίου 1986.

Για το Συμβούλιο

Ο Πρόεδρος

E. M. SCHOO

(1) ΕΕ αριθ. C 87 της 29. 3. 1984, σ. 3.

(2) ΕΕ αριθ. C 172 της 2. 7. 1984, σ. 143.

(3) ΕΕ αριθ. C 307 της 19. 11. 1984, σ. 9.

(4) ΕΕ αριθ. L 89 της 2. 4. 1976, σ. 1.

(5) ΕΕ αριθ. L 62 της 4. 3. 1978, σ. 40.